**МОТИВИ**

**ЗА**

**ПРИЕМАНЕ НА НАРЕДБА ЗА УСЛОВИЯТА И РЕДА ЗА УСТАНОВЯВАНЕ НА ЖИЛИЩНИТЕ НУЖДИ НА ГРАЖДАНИ, НАСТАНЯВАНЕ ПОД НАЕМ И РАЗПОРЕЖДАНЕ С ОБЩИНСКИ ЖИЛИЩА**

**Причини, които налагат приемане на Наредба за условията и реда за установяване на жилищните нужди на граждани, настаняване под наем и разпореждане с общински жилища:**

С Решение №168, взето на двадесетото заседание на Общински съвет – Карнобат, проведено на 06.10.2005 г. е приета и до сега действащата Наредба за условията и реда за управление и разпореждане с общински жилища, изменена и допълнена с Решения №75/22.05.2008 г., №236/29.07.2009 г., №152/22.07.2016 г. на Общински съвет – Карнобат. В последващия контрол за законосъобразност на подзаконовия нормативен акт, с Решение №523/21.03.2019 г., постановено по адм.д.№3416/2018 г. по описа на Административен съд – Бургас са отменени чл.5, ал.1 и чл.26, т.1 от наредбата, в частта относно текста „български“, а с Решение №1007/05.06.2019 г., постановено по адм.д. №774/2019 г. по описа на Административен съд – Бургас, наредбата е отменена в останала си част. Т.е. към настоящия момент няма действащата наредба, която да урежда условията и реда за управление и разпореждане с общински жилища.

 Мотивите за отмяна на действащата наредба са свързани с отсъствието на доказателства за спазване изискването на чл.2а от Закона за нормативните актове, в действащата към момента на приемане на нормативния акт редакция, по силата на който лицата, за които възникват задължения или ограничения по силата на нов нормативен акт, се уведомяват преди неговото приемане. Уведомяването се извършва чрез изпращането на проекта до представителни организации на тези лица, чрез публикуването му в средствата за масово осведомяване, в интернет или чрез оповестяването му по друг подходящ начин, като в срок не по-кратък от един месец засегнатите могат да представят предложения и възражения до съответния компетентен орган, което в конкретния случай не е било спазено.

Представения проект на наредба има за цел да регламентира условията и реда за установяване на жилищни нужди, настаняване под наем на граждани с установени жилищни нужди, настаняване в резервни и ведомствени жилища, прекратяване на наемните правоотношения и разпореждане с общински жилища. Проектът е съобразен с действащите нормативни разпоредби и е насочен към по-пълна и по-прецизна регламентация на обществените отношения, предмет на наредбата.

**Цели, които се поставят**

 Цел на наредбата е да се регламентират обществените отношения, свързани с условията и реда за установяване на жилищни нужди на граждани, настаняване под наем и разпореждане с общински жилища на територията на община Карнобат и привеждането им в съответствие с действащата нормативна уредба.

 **Финансови и други средства, необходими за прилагането на новата уредба.**

 За прилагането на новите разпоредби не е необходимо разходването на средства.

 **Очаквани резултати от прилагането, включително финансови, ако има такива**

 Резултатите, които се очакват от прилагането на Наредба за условията и реда за установяване на жилищните нужди на граждани, настаняване под наем и разпореждане с общински жилища е приемането на актуална нормативна уредба за установяване на жилищни нужди на граждани, за настаняване под наем и продажба на общински жилищни имоти, подобряване на работата по прилагането на наредбата и оптимизиране на процеса по администриране. При прилагане на новата уредба не се очаква влияние върху финансовите резултати.

**Анализ за съответствие с правото на Европейския съюз.**

Предлаганият проект за нова наредба е подзаконов нормативен акт и не противоречи както на законодателството на Република България, така и на европейското законодателство - Европейската харта за местно самоуправление и директивите на европейската общност, които са свързани с тази материя.

 Правни основания.

Чл. 21, ал. 2 от ЗМСМА, чл. 8 и чл. 15, ал. 1 от ЗНА, чл.45а и чл.47, ал.3 от ЗОС, при спазване изискванията на чл. 26 и чл. 28 от ЗНА и чл. 75-78 от АПК.